ORDE do 13 de marzo de 2006 pola que se aproba definitivamente o Plan Xeral de Ordenación Municipal do Concello das Somozas (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 03/04/2006

I. Antecedentes.
I.1. O concello das Somozas carece, na actualidade, de planeamento de ámbito municipal, sendo de aplicación as vixentes normas complementarias e subsidiarias de planeamento da provincia da Coruña. As anteriores normas subsidiarias de planeamento municipal aprobadas en data 20-12-1995 foron anuladas pola sentenza 382/1999, do Tribunal Superior de Xustiza de Galicia de data 20-5-1999.
I.2. O 25 de febreiro de 2004 a Dirección Xeral de Urbanismo, ao abeiro da orde de delegación de competencias de 6 de maio de 2003, emitiu informe previo á aprobación inicial, de conformidade co previsto no artigo 85.1 da Lei 9/2002, do 30 de decembro, de ordenación urbanística e protección do medio rural de Galicia.
I.3. O concello aprobou inicialmente o plan o 19 de maio de 2004, e someteuno á información pública mediante anuncios nos diarios La Voz de Galicia e Diario de Ferrol do 5 e 6 de xullo de 2004 e
no DOG do 5 de xullo de 2004. Simultaneamente deuse audiencia aos concellos de Moeche, Ortigueira, San Sadurniño, As Pontes de García Rodríguez e Cerdido.
I.4. Segundo consta no expediente administrativo remitido, foron emitidos os seguintes informes de carácter sectorial:
* Da Dirección Xeral de Obras Públicas desta consellería, do 22 de xullo de 2004, en sentido favorable pero condicionado á corrección dunha serie de cuestións.
* Da Dirección Xeral de Patrimonio, da Consellería de Cultura, Comunicación Social e Turismo, do 2 de agosto de 2004, desfavorable.
* De Augas de Galicia, do 13 de agosto de 2004.
* Da Consellería de Medio Ambiente, do 13 de xuño de 2005, favorable.
I.5. Constan no expediente informe emitido polo secretario municipal o 2 de novembro de 2004 e informe do arquitecto técnico municipal do 23 de xuño de 2005.
I.6. O plan xeral foi aprobado provisionalmente polo concello en sesión plenaria do 21 de maio de 2005.
I.7. Con data do 20-9-2005, mediante orde desta mesma consellería, resolveuse non outorgar aprobación definitiva ao plan xeral que elevase o concello das Somozas, de conformidade co previsto no artigo 85.5º b) da Lei 9/2002, expresando as deficiencias do plan para que polo concello se procedese á introdución das correccións oportunas e á remisión do plan así corrixido para a súa aprobación definitiva.
I.8. Con data do 7-11-2005 tivo entrada no rexistro da consellería a seguinte documentación, remitida polo concello para a aprobación definitiva do Plan Xeral de Ordenación Municipal:
* Un exemplar do Plan Xeral de Ordenación Municipal das Somozas, identificado coa data outubro 2005 e con dilixencias nas que se expresa que é o documento que foi aprobado provisionalmente polo Concello o 26-10-2005.
* Unha certificación do secretario municipal relativa á aprobación provisional do plan polo pleno municipal en sesión do 26-10-2005.
* Unha certificación emitida polo secretario da Delegación Provincial da Consellería de Cultura e Deporte, relativa ao informe favorable que emitiu o director xeral do Patrimonio Cultural o 1-4-2005.
I.9. Por medio dunha Orde do 1-2-2006, resolveuse non outorgar aprobación definitiva ao devandito plan xeral, de conformidade co previsto no artigo 85.5º b) da Lei 9/2002, sinalando a necesidade de emendar a clasificación do solo establecida nos terreos situados nas beiras da estrada AC-861 entre os núcleos de Leirón e Pena de Eiriz.
I.10. Con data do 15-2-2006 tivo entrada no rexistro da consellería a seguinte documentación, remitida polo concello para a aprobación definitiva do Plan Xeral de Ordenación Municipal:
* Tres exemplares do Plan Xeral de Ordenación Municipal das Somozas, identificado coa data febreiro 2006 e con dilixencias nas que se expresa que é o documento que foi aprobado provisionalmente polo Concello o 13-2-2006.
* Unha certificación do secretario municipal relativa á aprobación provisional do plan polo pleno municipal en sesión do 13-2-2006.
II. Consideracións e fundamentación.
II.1. Segundo o informe-proposta elaborado pola Dirección Xeral de Urbanismo o 10-3-2006, o plan aprobado polo concello o 13-2-2006 emenda as deficiencias expresadas na Orde do 1-2-2006, suprimindo as áreas de expansión dos núcleos rurais de Leirón e Pena de Eiriz nas beiras da estrada AC-861, substituíndo a devandita clasificación pola de solo rústico de especial protección de infraestruturas e solo rústico de especial protección agropecuaria.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal lle corresponde á Conselleira de Política Territorial, Obras Públicas e Transportes.
III. Resolución.
Visto canto antecede, de conformidade co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
RESOLVO:
Primeiro.-Aprobar definitivamente o Plan Xeral de Ordenación Municipal das Somozas que foi aprobado provisionalmente polo concello o 13-2-2006.
Segundo.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Terceiro.-Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da
súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
Cuarto.-Notifíquese esta orde ao concello e publíquese no Diario Oficial de Galicia.
Santiago de Compostela, 13 de marzo de 2006.
María José Caride Estévez
Conselleira de Política Territorial,
Obras Públicas e Transportes